রবীন্দ্র বিশ্ববিদ্যালয়, বাংলাদেশ

রবীন্দ্র বিশ্ববিদ্যালয় বাংলাদেশের একটি সরকারি বিশ্ববিদ্যালয়। যা সিরাজগঞ্জের শাহজাদপুরে অবস্থিত। বিশ্ববিদ্যালয়টি নোবেলজয়ী কবি রবীন্দ্রনাথ ঠাকুরের নামে নামাঙ্কিত। বর্তমানে চারটি অনুষদের অধীন পাঁচটি বিভাগে পাঠদান চলছে। ২০১৫ সালের ৮ মে প্রধানমন্ত্রী শেখ হাসিনা রবীন্দ্র বিশ্ববিদ্যালয়ের ভিত্তিপ্রস্তর স্থাপন করেন। জিএসটি ভর্তি পরীক্ষার মাধ্যমে এতে স্নাতক শিক্ষার্থী ভর্তি গ্রহণ করা হয়।

শাহজাদপুর উপজেলার তিনটি উচ্চশিক্ষাপ্রতিষ্ঠানের ভবনে অস্থায়ী ক্যাম্পাস স্থাপনের মাধ্যমে বিশ্ববিদ্যালয়ের অ্যাকাডেমিক কার্যক্রম ও কেন্দ্রীয় গ্রন্থাগার পরিচালিত হচ্ছে। বুড়িপোতাজিয়া নামক স্থানে তিনটি নদীর মোহনায় নৈসর্গিক সৌন্দর্য্য পরিমন্ডিত রবীন্দ্রনাথ ঠাকুরের জমিদারীর ২৩৬ একর জমির উপর রবীন্দ্র বিশ্ববিদ্যালয়ের নয়নাভিরাম স্থায়ী ক্যাম্পাস নির্মাণের প্রস্তাবিত স্থান অধিগ্রহণ ও ক্যাম্পাস নির্মাণের প্রক্রিয়া চলমান।

নামকরণ 
বিশ্বকবি রবীন্দ্রনাথ ঠাকুরের নামানুসারে বিশ্ববিদ্যালয়ের নামকরণ করা হয়।

ইতিহাস 
২০১০ সালের ৮ মে ঢাকার ওসমানী স্মৃতি মিলনায়তনে রবীন্দ্রজয়ন্তী অনুষ্ঠানে রবীন্দ্র বিশ্ববিদ্যালয় প্রতিষ্ঠার উদ্যোগ গ্রহণ করেন প্রধানমন্ত্রী শেখ হাসিনা। কুষ্টিয়া অভিবাসী তাদের এলাকায় বিশ্ববিদ্যালয়টি প্রতিষ্ঠার দাবি জানালেও বর্তমানে সেখানে ইসলামী বিশ্ববিদ্যালয় থাকায় পরবর্তী সময়ে আঞ্চলিক বিবেচনায় সিরাজগঞ্জের শাহজাদপুরে বিশ্ববিদ্যালয় স্থাপনের সিদ্ধান্ত গ্রহণ করা হয়। ভারতের শান্তিনিকেতন ও বিশ্বভারতীর আদলে সিরাজগঞ্জের শাহজাদপুরে এটি প্রতিষ্ঠিত হয়। ২৫ বৈশাখ কবির ১৫৪তম জন্মবার্ষিকীতে ২০১৫ সালের ৮ মে প্রধানমন্ত্রী শেখ হাসিনা, এই বিশ্ববিদ্যালয়ের ভিত্তিপ্রস্তর স্থাপন করেন। প্রধানমন্ত্রী শেখ হাসিনার সভাপতিত্বে ১১ মে ২০১৫ মন্ত্রী সভার বৈঠকে 'রবীন্দ্র বিশ্ববিদ্যালয়, বাংলাদেশ আইন, ২০১৫'-এর খসড়া অনুমোদন দেওয়া হয়। ৮ ফেব্রুয়ারি ২০১৭ বিল টি সংসদে উত্থাপন করার পর পরীক্ষা করে রিপোর্ট দেওয়ার জন্য শিক্ষা মন্ত্রণালয় সম্পর্কিত সংসদীয় স্থায়ী কমিটিতে পাঠানো হয়। পরবর্তীতে জুলাই ২০১৭ তে 'রবীন্দ্র বিশ্ববিদ্যালয়-বাংলাদেশ বিল-২০১৬’ সংসদে পাসের প্রস্তাব করেন শিক্ষামন্ত্রী নুরুল ইসলাম নাহিদ। পরে বিলটি কণ্ঠভোটে পাস হয়। রবীন্দ্র বিশ্ববিদ্যালয় ২০১৭-১৮ শিক্ষাবর্ষে অনার্স (স্নাতক) প্রথম বর্ষে ২টি অনুষদের অন্তর্ভুক্ত মোট ৩টি বিভাগে ১০৫ জন ছাত্রছাত্রী নিয়ে যাত্রা শুরু করে। । সিরাজগঞ্জের শাহজাদপুর উপজেলার পৌর সদরের বিসিক বাসস্ট্যান্ডের পাশে অবস্থিত শাহজাদপুর মহিলা ডিগ্রি কলেজের নবনির্মিত ভবনে রবীন্দ্র বিশ্ববিদ্যালয়ের অস্থায়ী ক্যাম্পাস হিসেবে ব্যবহারের সিদ্ধান্ত নেয়া হয়। পরবর্তীতে মাওলানা ছাইফ উদ্দিন এহিয়া কলেজকেও বিশ্ববিদ্যালয়ের অস্থায়ী একাডেমিক ভবন-২ হিসেবে ব্যবহার করার সিদ্ধান্ত নেওয়া হয়।

উপাচার্য

অনুষদসমূহ 
২০১৭-২০১৮  শিক্ষাবর্ষে কলা অনুষদের অধীনে রবীন্দ্র অধ্যয়ন (পরবর্তীতে ২০২২ সালের ২১ ফেব্রুয়ারি মাননীয় উপাচার্য ড. মোঃ শাহ্ আজম শান্তনু বিভাগের নাম পরিবর্তন করে "বাংলা বিভাগ" ঘোষণা করেন), সাংস্কৃতিক ঐতিহ্য ও বাংলাদেশ অধ্যয়ন(পরবর্তীতে "সমাজবিজ্ঞান বিভাগ" নামকরণ করা হয়েছে, ফলে বিভাগটি এখন সামাজিক বিজ্ঞান অনুষদের অধীনে রয়েছে) এবং সামাজিক বিজ্ঞান অনুষদের অধীনে অর্থনীতি বিভাগ চালু হয়। প্রতি বিভাগে ৩৫ জন করে মোট ১০৫ জন শিক্ষার্থী নিয়ে এই বিশ্ববিদ্যালয়ে কার্যক্রম শুরু করা হয়। ২০১৮-১৯ শিক্ষাবর্ষে ব্যবসা শিক্ষা অনুষদের অধীনে ৩৫ জন শিক্ষার্থী নিয়ে ম্যানেজমেন্ট স্টাডিস বিভাগ শুরু হয়। ২০১৯-২০ শিক্ষাবর্ষে সঙ্গীত ও নৃত্য অনুষদের অধীনে ২০ জন শিক্ষার্থী নিয়ে সংগীত বিভাগ শুরু হয়।

অনুষদ ও বিভাগ
 কলা অনুষদ
 বাংলা বিভাগ
 সমাজবিজ্ঞান অনুষদ
 সামাজিক বিজ্ঞান বিভাগ
 অর্থনীতি বিভাগ
 ব্যবসায় প্রশাসন অনুষদ
 ব্যবস্থাপনা বিভাগ
 সংগীত ও নৃত্য অনুষদ
 সংগীত বিভাগ

আরও দেখুন 
 বাংলাদেশের বিশ্ববিদ্যালয়সমূহের তালিকা

তথ্যসূত্র

বহিঃসংযোগ 

 

২০১৫-এ প্রতিষ্ঠিত শিক্ষাপ্রতিষ্ঠান
বাংলাদেশের সরকারি বিশ্ববিদ্যালয়
সিরাজগঞ্জ জেলার বিশ্ববিদ্যালয়
রবীন্দ্রনাথ ঠাকুরের নামাঙ্কিত স্মারক